Over 1.000 betjente er sendt på gaden i Sarajevo til den første gay-pride i Bosnien-Hercegovinas historie.

Selvom homoseksualitet er lovligt i landet, så viste queer-festivaler i hovedstaden Sarajevo i 2008 og 2014, at tolerancen fortsat har trange kår i Balkan-landet, da radikale islamister og hooligans dengang gik til angreb på festdeltagerne.

Bosnien-Hercegovina er det sidste af Balkan-landene til at afholde en pride-parade.

- Vi har planlagt en parade i meget lang tid, der har været brug for det, og vi mener, at det er det rette tidspunkt at føre det ud i livet, siger en af personerne bag priden, Ena Bavcic, til nyhedsbureauet Reuters.